《雷电山萧庄二节妇墓》
明代·李以龙

步上大云巅，徘徊盻雷电。青草翳寒原，累累二坟见。

移步抚残碑，浩歌泪如溅。吁嗟节义肠，生死那能变。

彼凶者何人，淫欲肆沉湎。残贼灭天性，刚贞逾百炼。

恶业竟芟荑，芳名流畿甸。乾坤茂宰心，纲常为谁振。

作者简介：李以龙，字伯潜，号见所。新会人。明世宗嘉靖三十七年（一五五八）举人。绝迹公车，与弟以麟潜心理学。其学以居敬主静为本，立敦以忠信诚悫为务。卒年九十一，祀乡贤。著有《省心录》、《寒窗感寓集》、《进学诗》。清顾嗣协编《冈州遗稿》卷四、清道光《广东通志》卷二八一等有传。